鸣皋歌奉饯从翁清归五厓山居
唐·李白

忆昨鸣皋梦里还，手弄素月清潭间。觉时枕席非碧山，侧身西望阻秦关。麒麟阁上春还早，著书却忆伊阳好。青松来风吹古道，绿萝飞花覆烟草。我家仙翁爱清真，才雄草圣凌古人，欲卧鸣皋绝世尘。鸣皋微茫在何处？五厓峡水横樵路。身披翠云裘，袖拂紫烟去。去时应过嵩少间，相思为折三花树。